Republica Moldova și Statele Unite ale Americii vor aprofunda colaborarea în domeniul promovării securității informaționale și a apărării cibernetice. În acest sens, a fost semnat un Memorandum de înțelegere între Ministerul Energiei și Fundația SUA pentru Cercetări Civile și Dezvoltare.
"Acest Memorandum marchează un pas important în promovarea cooperării și schimbului de experiență între Republica Moldova și Statele Unite ale Americii în domeniul securității informaționale și cibernetice. În contextul războiului hibrid cu care ne confruntăm, este necesară fortificarea capacităților tuturor instituțiilor statului în domeniul protejării datelor și prevenirii atacurilor cibernetice", a subliniat ministrul Energiei Victor Parlicov în cadrul evenimentului.
Acordul exprimă angajamentul ambelor state pentru creșterea nivelului general al apărării cibernetice, implementarea și dezvoltarea sistemelor de securitate a datelor informaționale și a sistemelor în care acestea sunt procesate.
De asemenea, potrivit înțelegerii, părțile vor intensifica cooperarea în domeniul științific și educațional, vor oferi schimb reciproc de informații statistice și analitice, precum și vor întreprinde acțiuni pentru creșterea nivelului de conștientizare în domeniul securității informaționale în rândul populației și a functionarilor publici.